Čepček, Martin, poslanec NR SR (2020-12-01):
Ďakujem pekne. Kolegyne, kolegovia, pán minister, pán predsedajúci, ja chcem pochváliť tento návrh zákona. Mám osobnú skúsenosť, keď som prevádzkoval detské ihrisko a keď som videl, aký zákon bol prijatý, ja som bol zdesený. Lebo ja som bol riaditeľom školského zariadenia, ktoré malo rozpočet na to, aby prežilo na hrane, hej, ale akonáhle som chcel detské ihrisko opraviť, kde sa vyžadovali revízie, kde sa vyžadovali iné veci, uvažoval som o tom, že toto detské ihrisko zatvorím. Buď ho zatvorím, alebo tam spravím niečo iné. To myslím vážne. Lebo tým, že my sme svojpomocne niektoré veci opravovali a snažili sme sa, aby spĺňali všetky predpoklady na bezpečnosť, nebolo možné, aby toto ihrisko bolo v budúcnosti prevádzkované bez revízie. A povedzme si, kto tie revízie vykonával, to znamená, inštitúcia za každú revíziu chcela peniaze, inštitúcie, ktoré detské ihriská budovali, potrebovali tiež na tom zarobiť, to znamená, len tak dať majstrovi spraviť detské ihrisko, ktorý to robí celý svoj život, bolo nemožné. Ďakujem, to je všetko. Šeliga, Juraj, podpredseda NR SR Ďakujem pekne. Reagovať chce pán minister, nech sa páči. Zapnite pánovi ministrovi, prosím, mikrofón, nech sa páči. Sulík, Richard, podpredseda vlády a minister hospodárstva SR Veľmi pekne, veľmi pekne ďakujem za tento príspevok, pán poslanec Čepček. Nevedel som presne, čo idete povedať, ale, áno, je to presne tak. Jednoducho žijeme vo svete, kedy firmy si prelobujú ľubovoľný zákon a potom na tom zarábajú, ja to nazývam štátom organizovaný biznis. Ideálny príklad je, sú, teda sú tie pokladne, elektronické pokladne, ktoré musia používať podnikatelia, tam roky rokúce dochádza raz za dva, raz za rok a pol, niekedy trošku dlhšie, musia si kúpiť nový softvér, novú tlačiareň, nový modul, nový upgrade, vždy pod rúškom niečoho a takto v podstate jedna firma, to je jedna konkrétna firma, ktorá takto roky rokúce ťahá z podnikateľov peniaze kvôli tým elektronickým pokladniam. Tu je to niečo podobné. Takisto máme ale ix ďalších vecí, kontrola originality na autách, zdravotná pracovná služba a kadečo možné, tam treba nejaké overené, overenú zápisnicu, hentam treba potvrdenie od neviem koho a takto sa to pekne zbiera, tento štátom garantovaný biznis. A potom sa všetci len čudujeme, že tí skutoční podnikatelia, ktorí súťažia na slobodnom voľnom trhu, že nestíhajú. Mám ešte 32 sekúnd, uvediem ešte môj obľúbený príklad, takto to fungovalo roky s taxikármi. Rok čo rok si oni, sa uzatvárali, si pekne vymýšľali nové pravidlá, podmienky, aby zabránili na trh taxikárov vstupu iným, ktorí chceli len tak jazdiť a voziť autá, tak už to ku koncu nebolo možné, už bolo aj stanovené, že koľko decimetrov kubických musí mať kufor a ďalších mnoho nezmyslov. Až prišiel UBER a potom taxikári zistili, že si strelili do kolena. No tak ďakujem veľmi pekne ešte raz za podporu. Šeliga, Juraj, podpredseda NR SR Ďakujem pekne. Keďže to bol jediný prihlásený do rozpravy, vyhlasujem rozpravu za skončenú. Páni, chcete zaujať nejaké stanovisko ešte nad rámec? Nie. Ďalej pokračujeme rokovaním v druhom čítaní o vládnom návrhu zákona, ktorým sa mení a dopĺňa zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov. Tento návrh zákona prerokúvaváme v skrátenom legislatívnom konaní. Návrh má tlač 342, výsledky rokovania výborov sú v tlači 342a. Nech sa páči, pán podpredseda vlády, máte slovo. Sulík, Richard, podpredseda vlády a minister hospodárstva SR Ďakujem pekne, dnes už naposledy. Dámy a páni, ctení kolegovia, kolegyne, tak o tomto zákone už bola rozprava v prvom čítaní, ide o to, že hnusoba nie a nie odísť a potrebujeme predĺžiť preplácanie nájmov, doteraz bola lehota do 30. novembra, čiže dovčera, ale naďalej máme zatvorené rôzne subjekty, ako napríklad reštaurácie. K dôvodom zatvorenia sa radšej vyjadrovať nebudem, ale každopádne treba týmto reštauráciám pomôcť. To znamená pokračovať v preplácaní nájmov. A preto jedna z dvoch tých hlavných zmien je, že predlžujeme lehotu z 30. novembra na 31. marca, čiže štyri mesiace. A po druhé budeme preplácať aj také zmluvy, ktoré boli uzatvorené po 1. marci, doteraz totiž bolo, bola podmienka, že musela byť zmluva uzatvorená do konca februára, to sme posunuli, zmluva musela byť uzatvorená po novom do konca augusta. Dúfame teda všetci, že to už, že nebudeme musieť tretíkrát posúvať platnosť zmlúv. A je tam jeden pozmeňujúci návrh, ktorý hovorí o tom, že účinnosť nebude oddnes, lebo sme to, však si pamätáte, minulý týždeň nestihli tu schváliť v skrátenom konaní. Čiže účinnosť bude od dňa vyhlásenia. To je všetko, ďakujem pekne za pozornosť. Ešte na záver celková informácia, lebo sa na to aj na výbore pýtali. Doteraz bolo vybavených vyše 20-tisíc subjektov a celková suma, ktorá, ktorú dostali, je nad 25 mil. eur. Ďakujem pekne. Šeliga, Juraj, podpredseda NR SR Ďakujem pekne. Pán poslanec Kazda, opäť vás poprosím ako spoločného spravodajcu z výboru pre hospodárske záležitosti, aby ste nás informovali o správe gestorského výboru.